Farg‘ona viloyatida chorvachilik va naslchilik ishlarini tubdan takomillashtirish, tarmoq faoliyatini muvofiqlashtirish va samaradorligini yanada oshirish chora-tadbirlari to‘g‘risida

Farg‘ona viloyatida seleksiya-naslchilik ishlarini yuritishning ilmiy asoslangan innovatsion usullarini joriy etish, chorva mollari bosh soni va ozuqa maydonlari mutanosibligini ta’minlash, aholi xonadonlarida sigirlarni sun’iy urug‘lantirish ishlarini tashkil etishning yangi tizimini sinab ko‘rish maqsadida Vazirlar Mahkamasi qaror qiladi:
 1. O‘zbekiston Respublikasi Qishloq xo‘jaligi vazirligi, Davlat veterinariya qo‘mitasi, Respublika “Nasl xizmat” uyushmasi, Moliya vazirligi, Iqtisodiyot vazirligi hamda O‘zbekiston fermer, dehqon xo‘jaliklari va tomorqa yer egalari kengashining Farg‘ona viloyati hokimligi huzurida muassasa shaklidagi Farg‘ona viloyati “Chorva nasl xizmat” markazi (keyingi o‘rinlarda Markaz deb ataladi) va uning tuman (shahar)lardagi hududiy markazlarini (keyingi o‘rinlarda tuman (shahar) hududiy markazlari deb ataladi) tashkil etish to‘g‘risidagi taklifiga rozilik berilsin. 
 2. Quyidagilar:
 Farg‘ona viloyati hokimligi huzuridagi “Chorva nasl xizmat” markazi xodimlarining cheklangan umumiy soni 6 nafar bo‘lgan tuzilmasi 1-ilovaga, tuman (shahar) hududiy markazlarining namunaviy tuzilmasi 2-ilovaga muvofiq;
 qoramollarni bo‘rdoqiga boqish ishlarini keng joriy etish hisobiga mahsulot ishlab chiqarish hajmlarini oshirish va kelgusida eksport siyosatini izchil amalga oshirish, shuningdek, ichki bozorlarda go‘sht narxlari oshib ketishining oldini olish maqsadida 2019 — 2021-yillarda Farg‘ona viloyatida go‘sht yo‘nalishidagi bo‘rdoqichilik komplekslarini tashkil etishning prognoz ko‘rsatkichlari 3-ilovaga muvofiq;
 Farg‘ona viloyatida chorvachilik va naslchilik ishlarini tubdan takomillashtirish, tarmoq faoliyatini muvofiqlashtirish va samaradorligini yanada oshirish bo‘yicha “yo‘l xaritasi” 4-ilovaga muvofiq tasdiqlansin.
 Farg‘ona viloyati hokimiga Markaz va tuman (shahar) hududiy markazlari tuzilmalariga xodimlarning cheklangan umumiy soni va mehnatga haq to‘lash fondi doirasida o‘zgartirishlar kiritish huquqi berilsin.
 3. Belgilansinki, Markaz bosh direktori Farg‘ona viloyati hokimi tomonidan, tuman (shahar) hududiy markazlari direktorlari esa — Markaz bosh direktori tomonidan Farg‘ona viloyati hokimi bilan kelishgan holda lavozimga tayinlanadi va lavozimdan ozod etiladi.
 4. Quyidagilar Markazning asosiy vazifalari va faoliyati yo‘nalishlari etib belgilansin:
 Farg‘ona viloyatidagi shaxsiy yordamchi dehqon fermer xo‘jaliklarida chorva mollarini sun’iy urug‘lantirish, seleksiya-naslchilik ishlarini tashkil etish va rivojlantirish; 
 qishloq xo‘jaligi hayvonlarini zoti bo‘yicha rayonlashtirish, nasldor mollar, ozuqabop ekinlar urug‘lari, ozuqabop qo‘shimchalar, sun’iy urug‘lantirish asbob-anjomlari, uskunalari, veterinariya dori vositalari importini tashkil etish;
 go‘sht yo‘nalishidagi bo‘rdoqichilik komplekslarida ozuqa ekin maydonlari uchun ajratilgan yer maydonlaridan oqilona foydalanishni ta’minlashga qaratilgan normativ-huquqiy bazani takomillashtirishda ishtirok etish, bo‘rdoqichilikni rivojlantirishni rag‘batlantirish mexanizmlarini joriy etish;
 seleksiya-naslchilik sohasi, sun’iy urug‘lantirish va chorvachilik mahsulotlari yetishtirishga zamonaviy innovatsion texnologiyalarni joriy etish, xorijiy investitsiyalar va grantlarni jalb qilish.
 5. Farg‘ona viloyati hokimligi tegishli tuman va Quvasoy shahar hokimlari bilan birgalikda Farg‘ona viloyati Qishloq xo‘jaligi boshqarmasining asoslangan hisob-kitoblariga asosan Markaz va uning tuman bo‘linmalaridagi sun’iy urug‘lantirish shoxobchalarini:
 5-ilovaga muvofiq Dyuar idishlari va boshqa zarur asbob-uskunalar bilan;
 6-ilovaga muvofiq mebel, kompyuter, avtotransport vositasi va inventarlar bilan jihozlash uchun zarur bo‘lgan mablag‘larni 2018-2019-yillarda mahalliy budjetlarning qo‘shimcha manbalari hisobidan ajratsin. 
 6. Belgilansinki, 2019-yil 1-martdan boshlab Farg‘ona viloyatida:
 chorvachilik xo‘jaliklarining yerlariga paxta ekinini joylashtirmaslik yuzasidan mas’uliyat shaxsan tuman hokimlariga yuklatiladi;
 chorvachilik xo‘jaliklari tomonidan ishlab chiqarish, sotilgan mahsulotlar uchun to‘lovlar faqat pul o‘tkazish, naqd pullarni bank orqali kirim qilish yoki bank plastik kartalari orqali amalga oshirilishi shart; 
 tuman hokimligi va tuman fermer, dehqon xo‘jaliklari va tomorqa yer egalari kengashining xulosasiga muvofiq paxta, g‘alla va bog‘dorchilik fermer xo‘jaligiga ijaraga berilgan yer uchastkalarida uchinchi shaxs tomonidan chorva ozuqa mahsulotlari yetishtirish uchun pudrat shartnomasi tuzilishiga ruxsat beriladi; 
 chorva mollari bosh soni 50 shartli bosh va undan ortiq bo‘lgan chorvachilikka ixtisoslashtirilgan xo‘jaliklarda alohida shtat asosida veterinariya vrachi va zootexnik mutaxassislar faoliyat yuritishi yo‘lga qo‘yiladi; 
 tuman hokimligi va tuman fermer, dehqon xo‘jaliklari va tomorqa yer egalari kengashlari tomonidan har yili 1-dekabrgacha Markaz bilan kelishgan holda Farg‘ona viloyati hokimligiga fermer xo‘jaliklari bo‘yicha kelgusi yil uchun ozuqa ekinlarini joylashtirish rejasi to‘g‘risidagi qaror taqdim etiladi. 
 7. Belgilansinki:
 a) Markaz ijro etuvchi apparati va tuman (shahar) hududiy markazlari xodimlari ish haqi mahalliy budjet mablag‘lari hisobiga moliyalashtiriladi. Bunda, Markaz ijro etuvchi apparati xodimlari ish haqi — Farg‘ona viloyatining viloyat budjeti, tuman hududiy markazlari xodimlari ish haqi esa — tegishliligiga ko‘ra tuman budjetlari hisobiga; 
 b) Oltiariq, Quva, Toshloq, Dang‘ara (Qo‘qon shahar) tumanlaridagi sun’iy urug‘lantirish shoxobchalari faoliyati — sun’iy urug‘lantirish bo‘yicha ko‘rsatilgan xizmatlardan tushadigan tushumlar va har bir sun’iy urug‘lantirilgan sigir uchun ushbu hududlarning mahalliy budjetlaridan ajratiladigan eng kam oylik ish haqining 5 foizi miqdoridagi subsidiya hisobiga;
 v) Beshariq, Buvayda, Bag‘dod, Yozyovon, Rishton, Farg‘ona (Farg‘ona shahar) tumanlari, Uchko‘prik, O‘zbekiston, Furqat, Qo‘shtepa (Marg‘ilon shahar), So‘x tumanlari va Quvasoy shahar sun’iy urug‘lantirish shoxobchalari sun’iy urug‘lantiruvchilari — istisno tariqasida, O‘zbekiston Respublikasi Bandlik va mehnat munosabatlari vazirligi huzuridagi Jamoat ishlari jamg‘armasi tomonidan 12 oylik shartnoma asosida ishsizlar va band bo‘lmagan shaxslar sifatida jamoat ishlariga jalb qilinadi va ularning ish haqi jamg‘arma mablag‘lari hisobiga moliyalashtiriladi. 
 8. Farg‘ona viloyati hokimligi bir oy muddatda:
 a) Markazning ustavini tasdiqlasin va uning davlat ro‘yxatidan o‘tkazilishini hamda Markaz va tuman (shahar) hududiy markazlari malakali xodimlar bilan to‘ldirilishini ta’minlasin;
 b) Markaz va tuman (shahar) hududiy markazlarini tegishlicha qishloq xo‘jaligi boshqarmasi va bo‘limlari binolariga ijara to‘lovlarisiz joylashtirish choralarini ko‘rsin.
 9. O‘zbekiston Respublikasi Qishloq xo‘jaligi vazirligi Davlat veterinariya qo‘mitasi, Moliya vazirligi, Iqtisodiyot vazirligi, Respublika “Nasl xizmat” uyushmasi, manfaatdor vazirliklar va idoralar bilan birgalikda 2019-yil yakunlariga ko‘ra Farg‘ona viloyatida yaratilgan yangi tizim samarasini chuqur tahlil qilib, uni respublika miqyosida joriy etish bo‘yicha Vazirlar Mahkamasiga taklif kiritsin. 
 10. Mazkur qarorning bajarilishini nazorat qilish O‘zbekiston Respublikasi qishloq xo‘jaligi vaziri B.T. Yusupov, Davlat veterinariya qo‘mitasi raisi vazifasini bajaruvchi B.T. Norqobilov va Farg‘ona viloyati hokimi Sh.M. G‘aniyev zimmasiga yuklansin.